b'\n_START_ARTICLE_\nKranjska de\xc5\xbeelna blaznica Studenec\n_START_PARAGRAPH_\nKranjska de\xc5\xbeelna blaznica Studenec je bila ena prvih uradno ustanovljenih bolni\xc5\xa1nic za du\xc5\xa1evne bolezni na obmo\xc4\x8dju dana\xc5\xa1nje Slovenije. Velike zasluge za njeno ustanovitev ima pionir slovenske psihiatrije, dr. Karel Bleiweis \xe2\x80\x93 vitez Trsteni\xc5\xa1ki (1834\xe2\x80\x931909)._NEWLINE_Za du\xc5\xa1evno prizadete bolnike so v Ljubljani skrbeli \xc5\xbee od leta 1786 v takrat ustanovljeni Civilni bolnici, ki so jo preuredili iz nekdanjega samostana bosonogih avgu\xc5\xa1tincev, zdravljenje pa je potekalo v istih prostorih kot zdravljenje ostalih pacientov. Gradnja posebnega poslopja za du\xc5\xa1evno bolne se je za\xc4\x8dela leta 1821, uradni naziv zanj pa je bil Blaznica. To poslopje je stalo v bli\xc5\xbeini Civilne bolnice, sredi 19. stoletja pa so v njem zdravili 50 du\xc5\xa1evno prizadetih bolnikov. Ker so kasneje postali prostori z bolniki prenatrpani, so leta 1873 v prisilni delavnici na Poljanskem nasipu organizirali posebno podru\xc5\xbenico, ki je lahko sprejela 60 bolnikov._NEWLINE_\xc5\xbde od sredine 19. stoletja pa so se pojavljale ideje o gradnji posebne bolni\xc5\xa1nice izven centra Ljubljane. Leta 1881 so bolni\xc5\xa1nico ob strokovnem vodstvu nestorja slovenske psihiatrije, dr. Karla Bleiweisa, tudi zgradili. Prostor zanjo so na\xc5\xa1li na Studencu. Iz blaznice se je preimenovala v Kranjsko de\xc5\xbeelno blaznico Studenec. Gradili so jo postopoma. Ob odprtju je imela 150 postelj in je bila po takratnih standardih sodobno zasnovana. Dograjena umobolnica je razpolagala s 194 posteljami, du\xc5\xa1evne bolnike pa so kljub temu od leta 1895 zdravili tudi na oddelku za interne bolezni v novozgrajeni de\xc5\xbeelni civilni bolnici. Nekaj let pred prvo svetovno vojno so v posebnem poslopju organizirali celo samostojen oddelek za \xc5\xbeiv\xc4\x8dne in du\xc5\xa1evne bolezni, v katerem so bolnike prevzemali do leta 1935. Od tedaj dalje pa so jih prevzemali le \xc5\xa1e v Bolni\xc5\xa1nici za du\xc5\xa1evne bolezni Ljubljana-Studenec, kot se je od leta 1918 dalje imenovala nekdanja blaznica, ki danes nosi ime Psihiatri\xc4\x8dna klinika Ljubljana._NEWLINE_Bolnica na Studencu je bila v naslednjih desetletjih med obema vojnama in po njej ve\xc4\x8dinoma vklju\xc4\x8dena v katero od ve\xc4\x8djih enot. Tako je v letih 1918\xe2\x88\x921928 delovala v sklopu Splo\xc5\xa1ne bolnice, od druge svetovne vojne naprej pa deluje v okviru Klini\xc4\x8dnega centra.'